
Shasta

	A zene hangosan dübörgött, és borzasztóan zavart. Már eleve azt sem értettem, miért pont ide kellett randit szerveznem. Soha nem voltam bulizós típus. Persze ez nem jelentette azt, hogy néha nem esett jól kiengedni a gőzt, de az tényleg csak különleges alkalmakkor fordult elő. Nagyjából minden második napfordulókor.

	Sasha és én már egy ideje kerülgettük egymást a cégnél. Igen, tudom, házinyúlra nem lövünk, de a fenébe is… Sasha elképesztően szexi pasi volt. Vicces, udvarias, és az elmúlt fél évben nem volt senkim, úgyhogy ideje volt esélyt adnom neki. Mármint tényleg.

	Voltak ugyan eléggé elfuserált próbálkozásai, de mindig remekül jött ki a kínos helyzetekből. Pontosan tudta, hogy munkába menet a Starbucksban veszem meg a kávémat, erre vagy négyszer állított be habos frappéval, mintha ez teljesen véletlen lenne. Igyekezett mindig kedveskedni, én pedig hiába találtam rohadt vonzónak, nem igazán akartam nyitni felé. Az előző kapcsolatom még mindig bennem élt, és őszintén szólva nem éreztem úgy, hogy készen állok bármire is. Ebben még akkor sem voltam biztos, amikor végül igent mondtam a randira. De hát egyszer élünk, kezünkben a kulcs… Jó, ez most úgy hangzott, mint valami sörreklám, de érted.

	Egy magazin szerkesztőségében dolgoztunk. Ő a művészeti osztályon volt grafikus, én pedig a piackutatáson. Gyakorlatilag egész nap együtt lógtunk bent, akkor éppen egy parfüm arculatát próbáltuk összerakni úgy, hogy passzoljon a többi anyaghoz. Aztán egyik szóból jött a másik, és valahogy ott kötöttünk ki, hogy péntek este találkozunk a Fangs nevű szórakozóhelyen.

	És tényleg ott voltam. Egy fehér szaténruhában, ami inkább hasonlított hálóingre, de annyira megtetszett a butikban, hogy képtelen voltam otthagyni. Persze direkt erre az estére vettem. Az a nő, aki azt mondja, hogy ő ugyan nem vesz új ruhát egy randi kedvéért, száz százalék, hogy hazudik. Egyszerűen belénk van kódolva a tetszeni akarás. Mindent megteszünk azért, hogy a kiszemelt csinosnak lásson.

	Hosszú barna hajamat rakoncátlan loknikba sütöttem, enyhe sminket viseltem, és melltartó sem volt rajtam a ruha alatt. Utóbbit utólag megbántam, mert a ruha pántja a táskám miatt folyton lecsúszott a vállamról, és elég lett volna egyetlen rossz mozdulat, hogy mindenki szemügyre vehesse a bájaimat.

	Céltudatosan indultam a táncoló tömeg felé, mert tudtam, hogy Sasha az ismerőseivel lesz. Legalábbis így beszéltük meg. Azt mondta, egy füst alatt bemutat a barátainak is. Ez számomra már komoly dolognak számított, de álltam elébe. Bármire készen álltam. Vagy legalábbis ezt hajtogattam magamnak.

	És amikor azt mondom, bármire, azt akkor tényleg úgy is gondoltam. Azt hiszem.

	Nyugodtan el lehet ítélni, de baromi jólesett, hogy egy ilyen lélegzetelállító pasi kitüntetett a figyelmével. Ráadásul ez a „bemutatlak a barátaimnak” dolog csak még komolyabb színt adott az egésznek. Nem arról volt szó, hogy egy vadidegennel megyek bele valamibe. Ismertük egymást. Együtt dolgoztunk. Láttam rossz napokon, kávé nélkül, határidő előtt, idegesen, feszülten, szétesve is. Tehát nem mentem teljesen fejjel a falnak.

	Csak épp nem voltam annyira bátor, mint amennyire szerettem volna ezt elhitetni magammal.

	Nem is voltam biztos magamban. Csak azt képzeltem, hogy elég tökös vagyok ahhoz, hogy bármire készen álljak. Aztán ahogy ott lépkedtem a zajban, a villogó fények között, egyre inkább úgy éreztem, hogy a tökömet valószínűleg a másik táskámban hagytam.

	Idegesen forgolódtam, mert senkit sem láttam, egyetlen ismerős arc sem jött velem szembe. Már kezdtem azt hinni, hogy rossz helyre jöttem, amikor végül megpillantottam őt. Éppen a pult felé igyekezett.

	Azonnal széles mosoly ült az arcomra, amint megláttam, milyen csinosan van felöltözve. Kék farmert és fehér inget viselt, amelynek a felső két gombját nyitva hagyta. A szövet feszült az izmos karjain, szépen kirajzolta széles vállát és a deltáit, én pedig vágyakozva haraptam be az alsó ajkamat. Eszméletlenül jól nézett ki. Már indultam is felé, de alig tettem egy lépést, meg is torpantam.

	Erre a látványra egyáltalán nem számítottam.

	Sasha a pultra könyökölve várta a rendelését, amikor odasétált mellé egy igencsak lenge öltözetű nő. Combcsizma volt rajta, forrónadrág és egy kék necc felső, ami egyáltalán nem sejtetett semmit, inkább készségesen közszemlére tette mindenét. A nő beletúrt a hosszú szőke hajába, megtámaszkodott a pult oldalán, aztán Sasha felé fordult.

	Már attól rossz érzésem támadt, ahogy ránézett.

	Nekem nagyon úgy tűnt, hogy ráhajt, és ez a gyanúm elég hamar be is igazolódott. Azt viszont álmomban sem gondoltam volna, hogy Sasha is partner lesz benne.

	Vigyorogva hajolt a szőke nő felé, az pedig elkapta fehér inge elejét, magához húzta, és megcsókolta.

	Az állam konkrétan a padlót súrolta.

	Én nem ezért mentem oda.

	Annyira rosszul esett, hogy Sasha még csak meg sem lepődött, nem hőkölt hátra, nem tolta el, nem tiltakozott, hanem egyetlen szó nélkül megadta magát. Ami addig bennem felépült vele kapcsolatban, abban a pillanatban porrá hullott. Ahogy a csókjuk egyre mélyült, én úgy lettem egyre elkeseredettebb.

	Csak hitegetett. Csak játszott velem. Csak egy újabb strigulát akart húzni a többi mellé.

	Ilyen és ehhez hasonló gondolatok cikáztak át az agyamon, és már a sírás kerülgetett. Nem akartam tovább nézni őket, mert addigra teljesen összesimultak. A nő Sasha barna hajába túrt, Sasha pedig a fenekére csúsztatta a kezét.

	Na, ez ennyi volt.

	Sarkon fordultam, és elindultam a külső rész felé, szinte átgázolva a tömegen. Mire átléptem a boltívet, egy fájdalmas sóhaj szakadt fel belőlem.

	Fájt.

	Túl könnyelműen álltam hozzá az egészhez. Azt hittem, hogy ebből most elindulhat köztünk valami komoly, de csak elbíztam magam. Pedig valahol mélyen végig éreztem, hogy nem kellene engednem neki. Mindig visszahúzott valami. Csak addig nem akartam megérteni, amíg már késő nem lett.

	A kinti pult felé vettem az irányt. Arra gondoltam, iszom valamit, aztán hazamegyek, és megeszem azt a mirelit pizzát, ami a fagyasztóban árválkodik. Felesleges volt minden készülődés, minden erőfeszítés, az egész nyomorult este.

	Szomorúan léptem a kivilágított pulthoz, és rendeltem.

	– Egy gin-tonicot kérek szépen.

	A csinos pultos lány rám mosolygott, és már készítette is az italt.

	Körülöttem mindenki remekül érezte magát. Nevettek, ittak, flörtöltek, táncoltak. Egyedül az én arcom lehetett olyan, mint akivel éppen most közölték, hogy normális férfiak márpedig nem léteznek.

	És láss csodát, gyakorlatilag valami ilyesmi történt.

	Nem is tudom, mit vártam. Rosszul esett az egész, mert Sasha nem tűnt olyannak, aki csak úgy leáll az első szembejövő nővel. A szőke viszont csinosabb volt nálam, feltűnőbb, rámenősebb, magabiztosabb, szóval… kár is volt ezen tovább agonizálnom.

	Megkaptam az italt, fizettem, aztán nagy lendülettel megfordultam. Nem néztem körül, nem figyeltem, csak menni akartam onnan minél előbb.

	És természetesen egyenesen nekimentem valakinek.

	A gin-tonic rám ömlött, bele a táskámba, végig a ruhámon, én pedig egy pillanat alatt lefagytam, és döbbenten meredtem magam elé.

	– Elnézést, nem számítottam rá, hogy megfordulsz – dadogta a férfi, miközben átnyúlt a vállam felett, majd egy szalvétát lengetett előttem.

	Lassan végignéztem rajta. Lehetett vagy kétméteres, mert még magassarkúban is legfeljebb a válláig értem. A borostás arcán megnyerő, kissé zavart mosoly terült szét, zöldesbarna szemei pedig riadtan cikáztak rajtam, ahogy felfogta, mi történt.

	– Jó estét! – bukott ki belőlem a lehető legostobább mondat, ráadásul talán egy árnyalatnyit arrogánsabb hangsúllyal, mint szerettem volna.

	Pislogtam párat, mert ezt valószínűleg nem így kellett volna, de inkább gyorsan elvettem a szalvétát, és felitattam a táskámra ömlött italt.

	– Szörnyen sajnálom. Hadd hívjalak meg valamire! Mit ittál? – szabadkozott idegesen.

	Én csak legyintettem, aztán letettem a pultra a poharat.

	– Semmi baj, tényleg nem fontos. Ez csak újabb jel, hogy semmi keresnivalóm itt – sóhajtottam, majd a pult melletti kukába dobtam a használt szalvétát.

	– Kérlek, ragaszkodom hozzá – nézett le rám szinte esdeklően.

	Már egyáltalán nem kívántam az alkoholt, de olyan bánatos képet vágott, hogy végül bólintottam.

	– Gin-tonic, köszönöm.

	Közben megigazítottam a vállamon a fekete táskát, és inkább végigfuttattam a tekintetemet a körülöttünk nyüzsgő embereken, csak ne kelljen túl sokáig ránéznem.

	– Tessék. És még egyszer elnézést a figyelmetlenségemért – mondta, amikor átnyújtotta a poharat.

	– Tényleg nem történt semmi. Köszönöm – erőltettem halvány mosolyt az arcomra.

	– Nem is tartalak fel. Biztosan várnak a barátaid. Jó szórakozást! – köszönt el, aztán szinte azonnal el is tűnt a tömegben.

	Emlékszem, úgy néztem utána, mintha valami kísértetet láttam volna.

	Pont olyannak hatott.

	Sosem értettem, miért kever a sors ilyen pillanatokat az ember életébe. Látszólag semmi értelmük nincs, mégis megakasztanak valamiben, kizökkentenek, mintha csak azért jönnének, hogy egyetlen másodpercre kizárják a külvilágot. Ahogy annak sem volt sok értelme, hogy továbbra is ott ácsorogtam a pult mellett.

	Gyorsan felhajtottam az italt, letettem a poharat, aztán elindultam vissza, befelé, hogy újra átverekedjem magam a tömegen, és végre hazajussak.

	Csakhogy a tánctér felé tartva kellemetlen meglepetésbe botlottam. Sasha jött velem szembe a díszes társaságával.

	– Shasta! – torpant meg a kivilágított boltív alatt.

	Mellette ott állt a szőke nő is, és úgy kapaszkodott a karjába, mintha valaki azonnal el akarná szakítani tőle.

	– Helló! – intettem oda nekik, aztán minden további nélkül utat törtem az ötfős társaság között. – Viszlát!

	Nem foglalkoztam velük, csak mentem volna tovább, amikor egy erős kéz a csuklómra fonódott.

	Idegesen néztem hátra, és Sasha tekintetébe ütköztem.

	– Mit akarsz? – förmedtem rá, és megpróbáltam kirántani a karomat a szorításából.

	Ő azonban oldalra húzott, majd a szemembe nézve kérdezte:

	– Hol voltál? Egy órája várlak.

	Még számon is kért.

	Komolyan úgy nézett rám, mint akit megbántottam, amiért nem érkeztem meg időben. Micsoda kiváló színész volt.

	– Nem érzem jól magam, úgyhogy hazamegyek – ráztam meg a fejemet.

	Úgy tettem, mintha semmit sem láttam volna odabent. Nem akartam felhozni. Azt gondoltam, majd egyszerűen szépen eltávolodom tőle, aztán ennyi. Nincs jelenet, nincs vita, nincs magyarázkodás.

	– De hát most jöttél csak meg – mosolyodott el.

	Zöld szemei sejtelmesen csillantak meg, és pontosan értettem a pillantását. Ott volt a mi kis randink, csak ő közben valami egészen mást is belelátott az estébe.

	– Most megyek – mutattam a boltív felé, és már mozdultam volna is, de visszahúzott.

	– Mi lesz a randinkkal, Shasta? – nézett rám úgy, mintha még neki állna feljebb. Bűntudat ült a szemében, és volt is miért.

	– Velünk nem lesz semmi! – emeltem meg a hangomat.

	Kezdett a fejembe szállni az az egy húzásra lehajtott alkohol. Egész nap nem ettem, úgyhogy nagyjából semmi nem volt a gyomromban, ami felszívhatta volna.

	– Engedj el, légy szíves – mordultam rá.

	– Valami probléma van? – szólalt meg mellettünk egy mély hang, amitől azonnal megfeszültem.

	Ismerős volt.

	Ahogy odapillantottam, rögtön tudtam, kihez tartozik. Az a magas pasi állt mellettünk összevont szemöldökkel, aki pár perccel korábban nyakon öntött ginnel. Úgy nézett Sashára, mintha épp rajtakapott volna valami bűncselekményen.

	– Nem, nincs – rántottam ki újra Sasha markából a kezemet, mire ő fájdalmas fintorral nézett rám. – Épp menni készültem.

	– Kérlek, Shasta… – nyekkent fel Sasha, és egy röpke pillanatra majdnem meg is esett rajta a szívem. Majdnem. Aztán gyorsan észhez tértem.

